Gudrun Ensslin weer dat veerte vun de seven Kinner vun den evangeelschen Paster Helmut Ensslin un den siene Fro Ilse. Upwussen is se in Tuttlingen in Baden-Württemberg. In’e Schooltied is se een Johr in Amerika ween. 1960 hett se an en School for Deerns Abitur maakt un denn vun 1960 bit 1963 an de Universität Tübingen Anglistik, Germanistik un Pädagogik studeert. Achternah is se an de Pädagoogsche Hoochscholen na Schwäbisch Gmünd gahn un hett dor 1964 ehr Staatsexamen maakt. Dor konn se denn Lehrersche an’e Volksscholen mit weern. Achternah wessel se na Berlin an de „Free Universität“. Dor hett se noch mol Germanistik studeert un ehren in en Arbeit over Hans Henny Jahnn ehren Dokter maakt. For düsse Arbeit hett se en Promotschoonsstipendium vun de Studienstiftung des deutschen Volkes kregen.